
Egy alföldi szelvény menti hőtranszport folyamatok vizsgálata felszín alatti vízáramlások figyelembevételével

Egy alföldi szelvény mentén a meghatározó hőtranszport folyamatok a hővezetés, és a felszín alatti vízáramlások jelenlétének következtében végbemenő hőáramlás. A hővezetési tényező és a hőmérsékleti gradiens a hővezetést meghatározó két paraméter, értéke az Alföldön ismert, állandónak vehető. A hőáramlás számításához szükséges Darcy-fluxusokat felszín alatti vízáramlás modell felállításával kapjuk. Ezen vízáramlásokat pedig a tér geometriája mellett két paraméter, a vízvezetőképesség és az anizotrópia befolyásolja. A modellezése célja a különböző, az áramlást befolyásoló tényezők hatásának vizsgálata, és a vizsgálatok alapján a valósághoz közelítő anizotrópia és vízvezetőképesség értékének megadása. Később pedig ezek felhasználásával a hőtranszport folyamatok vizsgálata.
A különböző vízvezetőképességek és anizotrópiák hatásai a felszín alatti vízáramlás modellen végzett számítások alapján a hidraulikus emelkedési magasságok, Darcy-fluxusok, az áramvonalak és ezek következtében a szelvény menti vízkorok eloszlásában jelentkeznek. Ebből kifolyólag jelen tanulmány vízáramlás modelljének referenciájául a szelvény környezetében lévő kutakban mért vízszintek alapján hidraulikus emelkedési magasságok, a területre jellemző hidraulikus gradiensek és az ismert vízkorok szolgálnak. Első közelítésben a közeget homogénnek véve figyeljük meg a hatásokat. Később, a kapott eloszlások függvényében, a modell teret az alföldi víztartó rétegeknek megfelelően inhomogénné téve és a kapott eloszlásokból következtetéseket levonva a paraméterek értékei pontosabban meghatározhatóak. A vízáramlás modellezés alapján a térrészre 103-104 anizotrópia adódik.
További finomítást tesz lehetővé a hőtranszport számítások elvégzése, amely közelítőleg ismert vízáramlási paraméterek felhasználásával már a modellezésbe bekapcsolható. A kapott hőmérséklet eloszlásának referenciájául mért hőmérséklet értékek szolgálnak. A számítások eredményét tovább befolyásolhatja a viszkozitás és sűrűség hőmérsékletfüggésének figyelembe vétele, amely kissé hat a vízáramlás folyamatára is, úgy hogy megnöveli a szelvény menti vízkorokat, vagyis csökkenti a Darcy-sebességeket.
Összességében a modellezés során számos hatás figyelembevételével sikerült a valóságot közelítő értékeket reprodukálni és így a paraméterekre becslést adni.
 



